stanford-oval/wikipedia huggingface dataset:
Nord Pool

| Nord Pool Nord Pool Spot |
| --- | --- |

 Nord Poolin markkina-alue. Sinisellä ja vihreällä nykyinen alue ja oranssilla alueet joille Nord Pool tuottaa palveluita mutta ei vastaa sähköpörssistä.
Yritysmuoto:  osakeyhtiö
Perustettu:  1993 (sähkömarkkinayhtiö Statnett Marked AS käyntiin Norjassa), 1996 (Nord Pool ASA perustetaan Ruotsin liittyessä mukaan), 2001 Nord Pool Spot AS perustetaan
Kotipaikka:  Nord Pool Spot: Vollsveien 17 B, Granfoss Næringspark, 1366 Lysaker, Norja
Toimiala:  sähköpörssi
Omistaja:  Euronext (66 %), kantaverkkoyhtiöt Statnett, Energinet, Svenska kraftnät, Fingrid, Elering, Litgrid. Lisäksi Latvian sähkömarkkinoiden avatuessa AST:llä mahdollisuus liittyä osaomistajaksi.
Kotisivu:  www.nordpoolgroup.com
Infobox OKNimi-testi OK: 
Nord Pool tai Nord Pool Spot AS on osakeyhtiömuotoinen, Euronextin (66 %) sekä Pohjoismaiden ja Baltian maiden (tarkemmin Suomen, Ruotsin, Norjan, Tanskan, Viron ja Liettuan) kantaverkkoyhtiöiden yhdessä omistama sähköpörssi. Myös Latvian kantaverkkoyhtiölle AST:lle (AS ”Augstsprieguma tīkls”) on varattu oikeus hankkia muiden Baltian kantaverkkoyhtiöiden kaltainen 2 % omistusosuus, kun maan sähkömarkkinat avataan. Nord Pool Spotin kotipaikka on Norjan Lysakerin kunnassa.
Nord Pool hallinnoi sähköpörssiä nimestään huolimatta (tilanne 2021) Suomessa, Ruotsissa, Norjassa, Virossa, Latviassa, Liettuassa, Saksassa, Puolassa, Alankomaissa, Belgiassa, Itävallassa, Luxemburgissa, Ranskassa ja Yhdistyneessä kuningaskunnassa ja Irlannissa. Sähköpörssi toimittaa palveluita myös Kroatiaan ja Bulgariaan.
Nord Pool tarkoitti aiemmin myös 1996 perustettua Nordic Pool Spotin emoyhtiötä Nord Pool ASA:aa, jonka kantaverkkoyhtiöt Statnett Norjasta ja Svenska Kraftnät Ruotsista omistivat puolittain. Tuo yhtiö on sittemmin myyty Nasdax OMX:lle ja sen nykyinen nimi on NASDAQ OMX Commodities.
Nord Pool on tyypillinen raaka-ainepörssi, eli siellä käydään kauppaa arvopapereiden asemesta muilla hyödykkeillä, tässä tapauksessa sähköllä. Nord Poolissa on kolme keskeistä kauppapaikkaa: seuraavan päivän sähkön hinnan tunnin tarkkuudella määräävä spot-markkinat, sähkön finanssituotteita vaihtava johdannaismarkkinat sekä ns. Elbas-tasesäätömarkkinat.
Suomessa sähkön spot-hinta putosi negatiiviseksi ensimmäisen kerran 10. helmikuuta 2020.
Spot-markkinat

Spot-markkinoilla määräytyy seuraavan päivän sähkön hinta kysynnän ja tarjonnan mukaan. Keskeisiä toimijoita näillä markkinoilla ovat tarjontapuolella voimalaitoksia omistavat sähkön tuottajat ja ostajapuolella sähkön vähittäismyyjät sekä suuret teollisuuslaitokset, jotka ostavat tarvitsemansa sähkön suoraan pörssistä.
Spot-markkinoilla toimijat lähettävät päivittäin klo 12 CET (klo 13 Suomen aikaa) mennessä tarjouksensa Nord Pooliin, jossa he kertovat, millä hinnalla ja kuinka suuren määrän he ovat valmiita ostamaan tai myymään sähköä kullakin tunnilla. Näiden tarjousten perusteella Nord Pool laskee aggregoidut kysyntä- ja tarjontakäyrät, joiden leikkauspisteessä kysynnän ja tarjonnan lain mukaisesti määräytyy sähkön spot-hinta.
Johdannaismarkkinat

Johdannaismarkkinoilla käydään kauppaa sähkön hintaan liittyvillä johdannaistuotteilla, kuten futuureilla, termiineillä ja optioilla. Johdannaismarkkinoiden keskeisenä ideana on luoda ennustettavuutta alan yrityksille. Spot-markkinoilla sähkön hinta määräytyy vain seuraavalle päivälle, mutta useimmat yritykset haluavat tietää ja suunnitella kassavirtansa paljon kauemmaksi tulevaisuuteen.
Johdannaistuotteiden avulla on mahdollista myydä tai ostaa sähköä kiinteään hintaa määrätyllä aikavälillä tulevaisuudessa. Vaihdetuimmat johdannaissopimukset koskevat seuraavia viikkoja, kuukausia, vuosineljänneksiä tai kokonaisia vuosia. Kaikkein aktiivisimmin kauppaa käydään seuraavan vuosineljänneksen ja seuraavan vuoden sopimuksilla. Niinpä myös sähkön hinnan noususta tai laskusta puhuttaessa viitataan useimmiten seuraavan kvartaalin johdannaishintaan, eikä niinkään spot-hintaan.
Johdannaissopimukset ovat puhtaita finanssituotteita, eli niihin ei suoraan liity velvollisuutta ostaa tai myydä fyysistä sähköä, vaan ainoastaan raha vaihtaa omistajaa. Esimerkiksi jos myy etukäteen 5 MW:n suuruisen ja yhden viikon (168 tuntia) mittaisen futuuri-sopimuksen 37 eurolla/MWh ja viikon spot-hinnaksi muodostuu 36,50 €/MWh, niin ostaja joutuu maksamaan spot- ja futuurihinnan välisen erotuksen myyjälle: (37 €/MWh − 36,50 €/MWh) × 5 MW × 168 h = 420 €. Vastaavasti jos spot-hinta olisi ollut korkeampi, niin myyjä olisi maksanut erotuksen ostajalle.
Johdannaismarkkinoiden luonne puhtaina finanssimarkkinoina mahdollistaa erilaisten rahoitusalan yritysten toiminnan näillä markkinoilla, mikä lisää tuntuvasti johdannaismarkkinoiden likviditeettiä. Johdannaisia vaihdetaan vuodessa tuntuvasti enemmän kuin spot-markkinoilla käydään kauppaa ja jopa enemmän kuin vuotuinen sähkönkulutus Nord Poolin alueella.
Elbas-markkinat

Elbas- (ruots. 'elbalanseringssystem') eli tasesähkömarkkinoilla kaupankäynti on huomattavasti spot- ja johdannaismarkkinoita pienempää. Elbas-kauppaa käydään spot-hinnan muodostumisen jälkeen seuraavalle päivälle. Markkinat on tarkoitettu ennen kaikkea poikkeustilanteiden hallintaan. Jos esimerkiksi voimalaitos, jonka tuotanto on aiemmin myyty spot-markkinoilla, yllättäen rikkoontuu, niin sen tuotantoa vastaava määrä voidaan ostaa Elbas-markkinoilta eikä sähkön toimitus häiriinny.
Elbas-markkinoilla voidaan myös optimoida sähkönhankinnan ja -myynnin tulosta. Kaupankäynnin kohteena on vähintään 0,1 megawattitunnin kiinteä sähkön toimitus tunnille. Optimoidessaan sähköntuottaja voi esimerkiksi hallita tuuliennusteiden epävarmuuden aiheuttamaa lisäkustannusta paremmin, kun kauppaa voi käydä vielä uudestaan lähempänä sähkön käyttötuntia. Sähkönhankkijan sähkönkäyttösuunnitelma saattaa myös muuttua, jos teolliseen prosessiin tulee häiriö tai ulkolämpötila muuttuu. Markkinalle saattaa myös tulla houkuttelevan hintaisia sähköeriä, joita sähkön hankkija voi hyödyntää (tuottaja voi korvata omaa kalliimpaa tuotantoa halvemmalla markkinasähköllä).
Aiheesta muualla

Sähköpörssin ammattisanasto (Arkistoitu – Internet Archive) (energia.fi)
Nicolò Barbaro

Nicolò Barbaro (1420–1494) oli venetsialainen laivaston välskäri. Hän piti päiväkirjaa Konstantinopolin piirityksen ajalta vuonna 1453. Se on ainutlaatuinen silminnäkijän kuvaus silloista maailmanjärjestystä mullistaneesta taistelusta. Taistelun seurauksena turkkilaiset valtasivat itäisen kristikunnan pääkaupungin Konstantinopolin. Alkuperäistä päiväkirjaa säilytetään nykyään Venetsiassa Pyhän Markuksen kirjastossa. Mika Waltari kävi tutkimassa päiväkirjaa vuonna 1952 suunnitellessaan romaaniaan Johannes Angelos. Päiväkirjan marginaalissa olleessa lisähuomautuksessa luki ”Angelo Zacaria, kreikkalainen kavaltaja turkkilaisille”. Tästä merkinnästä syntyi romaanin päähenkilö Johannes Angelos.
Oravaisten työväentalo

| Oravaisten työväentalo |
| --- | --- |
Sijainti:  Oravainen, Vöyri
Valmistumisvuosi:  1922
Rakennuttaja:  Oravaisten työväenyhdistys
Runkorakenne:  hirsi
Julkisivumateriaali:  lautavuoraus
Huoneistoala:  140 m²
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Oravaisten työväentalo  oli Vöyrin kunnassa entisen Oravaisten kunnan alueella sijainnut työväentalo. Talo sijaitsi Oravaisten tehtaan alueella.
Historiaa

Oravaisten työväentalo rakennettiin talkoilla vuonna 1922. Varat talon rakentamiseen oli saatu keräyksin ja huvitoiminnan tuotoilla. Työväentalon pinta-ala oli 140 m², ja se sijaitsi 5 000 m²:n tontilla. Talossa oli juhlasali näyttämöineen, keittiö ja eteinen. Oravaisten työväenyhdistyksen toiminta lakkautettiin vuonna 1934, ja talo myytiin pakkohuutokaupalla Oravaisten Verkatehtaalle. Taloa käytettiin muun muassa elokuvateatterina. Oravais Folkdemokratiska förening sai talon takaisin vuonna 1948. Talo oli vuokrattuna Voimistelu- ja urheiluseura Gnistanille 1980-luvun alussa.
Olematon muodonvaihdos

Olematon muodonvaihdos on alkeellisin muodonvaihdoksen tyyppi.
Olemattomassa muodonvaihdoksessa munasta kuoriutuvat toukat eli nymfit ovat samanlaisia kuin aikuiset yksilöt, joskin pienikokoisempia eivätkä sukuelimet ole toimintakykyiset. Toukan kasvaessa se luo nahkansa useita kertoja kasvaen, mutta ulkoasussa ei yleensä tapahdu muita muutoksia kuin joidenkin ruumiin ulokkeiden jaokemäärän kasvamista. Keskeisenä erotuksena vaillinaiseen muodonvaihdokseen, myös aikuinen eläin luo nahkansa toukan tapaan. Tällöin eläimessä ei kuitenkaan yleensä tapahdu ulkoisia muutoksia lukuun ottamatta katkenneiden raajojen tai muiden ulokkeiden kasvamista takaisin.
Hyönteisillä olematon muodonvaihdos esiintyy vain toukkasukahäntäisillä ja siimahäntäisillä. Sen läpikäyvät myös esihyönteiset, kaksisukahäntäiset ja hyppyhäntäiset. Lisäksi hämähäkkien muodonvaihdos on olematon.
Patientti

Patientti on kielitieteessä nominin semanttinen rooli. Patienttiin kohdistuvat teon seuraukset, eli patientti muuttuu teon seurauksena. Usein patientiksi kutsutaan myös laajennetusti transitiivilauseen objektiargumenttia.
Oleksi Pryhorov

| Mitalit> Maa:   Ukraina.Miesten uimahypyt. Olympialaiset  | Mitalit> Maa:   Ukraina.Miesten uimahypyt. Olympialaiset  | Mitalit> Maa:   Ukraina.Miesten uimahypyt. Olympialaiset  | Maa:   Ukraina> Miesten uimahypyt. |
| --- | --- | --- | --- |
|  Pronssia | Peking 2008 | 3 m ponnahduslauta, parikilpailu |  |
| EM-kilpailut  | EM-kilpailut  | EM-kilpailut  |  |
|  Kultaa |  Torino 2009 | 3 m ponnahduslauta, parikilpailu |  |
|  Kultaa | Budapest 2010 | 3 m ponnahduslauta, parikilpailu |  |
|  Pronssia | Eindhoven 2012 | 3 m ponnahduslauta, parikilpailu |  |
Oleksi Viktorovytš Pryhorov (ukr. Олексій Вікторович Пригоров, s. 25. kesäkuuta 1987 Harkova, Ukrainan SNT) on ukrainalainen uimahyppääjä.
Vuoden 2008 kesäolympialaisissa Pekingissä Pryhorov saavutti ensimmäisen kansainvälisen mitalinsa sijoittumalla kolmanneksi kolmen metrin ponnahduslaudan parikilpailussa. Hänen parinsa oli Illja Kvaša. Samainen pari voitti kultaa myöhemmin Torinon ja Budapestin Euroopan-mestaruuskisoissa samassa lajissa. Pryhorov osallistui Budapestin kisoissa myös kolmen metrin ponnahduslautakilpailuun ja oli karsintojen 25:s.
Vuoden 2011 uimahyppyjen Euroopan-mestaruuskilpailussa Pryhorov sijoittui kolmen metrin ponnahduslautakilpailussa 11:nneksi ja parikilpailussa neljänneksi. Saman vuoden maailmanmestaruuskilpailussa Shanghaissa hän karsiutui metrin ponnahduslautakilpailussa ja sijoittui kolmen metrin ponnahduslaudassa 12:nneksi. Pryhorov osallistui myös parikilpailuun Illja Kvašan kanssa ja heidän sijoituksensa oli kuudes.
Pryhorov saavutti Eindhovenin EM-kilpailuissa 2012 Kvašan kanssa pronssia kolmen metrin ponnahduslaudan parikilpailuissa ja sijoittui metrin ponnahduslautan henkilökohtaisessa kilpailussa seitsemänneksi.
Lontoon kesäolympialaisissa 2012 hän oli kolmen metrin ponnahduslaudan yksilökilpailussa välierän kuudestoista ja karsitui loppukilpailusta. Kolmen metrin ponnahduslaudan parikilpailussa hän sijoittui Kvašan kanssa neljänneksi.
Panx Romana

Panx Romana on kreikkalainen, vuonna 1982 perustettu punk-yhtye. Panx Romana on erityisesti kreikkalaisten anarkistien suosiossa.
Diskografia

Παιδιά στα όπλα (Paidia Sta Opla) (1987)
Αντάρτες πόλεων (Adartes Poleon) (1989)
Σπάσε τη γραμμή (Space Ti Grammi) (1993)
Διαγωγή Κοσμία (Diagogi Kosmia) (1996)
Κράτος κλειστόν (Kratos Kleiston)(1999)
Pax Americana (2016)
Aiheesta muualla

Yhtyeen viralliset sivut
Yhtyeen rumpalin omat sivut
Pakistanin senaatti

| ایوانِ بالا پاکستان Senate of Pakistan Pakistaninen senaatti |
| --- | --- |
 
Tyyppi
Tyyppi:  ylähuone
Johto
Puhemies:  Sadiq Sanjrani
Kokoonpano
Edustajia:  104
 
Puolueet:  Hallitus (42)      PTI (17)       BAP (10)       MQM-P (5)       Sitoutumattomia (5)       BNP (1)       GDA (1) Oppositio (62)      PML-N (30)       Kansanpuolue (20)       MMA (6)       NP (5)       PMAP (3)       ANP (1)
Vaalit
Viimeisimmät vaalit:  3. maaliskuuta 2018
Seuraavat vaalit:  Viimeistään 6. maaliskuuta 2021
Kotisivut
 http://www.senate.gov.pk/en/index.php?id=-1&cattitle=Home
Pakistanin senaatti (urduksi ‏ایوانِ بالا پاکستان‎, Aivān-e Bālā Pākistān, engl. Senate of Pakistan) on Pakistanin parlamentin ylähuone, joka koostuu 104 edustajasta. Kansalaisten sijaan senaatin tehtävä on edustaa Pakistanin provinsseja ja muita alueita. Erona alahuoneeseen, kansalliskokoukseen, senaattia ei voi hajottaa..
Senaatin paikat jaetaan provinssien kesken. Lisäksi paikkoja on kiintiöity ammattisenaattoreille, islaminoppineille, naisille ja muiden uskontojen edustajille..
|  | Yleiset paikat | Teknokraattien  ja ulaman paikat | Naisten paikat | Ei-muslimien paikat | Yhteensä |
| --- | --- | --- | --- | --- | --- |
|  Balochistan | 14 | 4 | 4 | 1 | 23 |
|  Khyber Pakhtunkhwa | 14 | 4 | 4 | 1 | 23 |
|  Punjab | 14 | 4 | 4 | 1 | 23 |
|  Sindh | 14 | 4 | 4 | 1 | 23 |
| Pääkaupunkialue | 2 | 1 | 1 | 0 | 4 |
| Heimoalue | 8 | 0 | 0 | 0 | 8 |
| Koko maa | 66 | 17 | 17 | 5 | 104 |
Historia

Itsenäistymisen jälkeen Pakistanissa oli yksikamarinen parlamentti. Vuonna 1973 voimaan astunut perustuslaki teki parlamentista kaksikamarisen. Aluksi senaatin koko oli 45, mutta sitä kasvatettiin vuosina 1977, 1985 ja 2002.
Vuodesta 2003 lähtien vaalit on pidetty kolmen vuoden välein. Yhden senaattorin kausi kestää kuusi vuotta. Senaatin vaaleissa valitaan vain puolet senaattoreista kerrallaan..
Viimeisimmät vaalit

Vaatimukset senaattoreille ovat samat kuin kansalliskokouksen edustajallekin eli näiden tulee olla Pakistanin kansalaisia, rekisteröityneitä ja hyvämaineisia äänestäjiä. Senaattorien tulee kuitenkin olla vähintään 30-vuotiaita..
Viimeisimmät vaalit pidettiin 3. maaliskuuta 2018. Isoja teemoja vaaleissa olivat Balochistanin levottomuudet ja kansanpuolueesta eläköityvien senaattorien iso määrä.. PML-N säilytti asemansa suurimpana puolueena.
Nykyaikainen viisiottelu kesäolympialaisissa 1948

Nykyaikainen viisiottelu
Lontoon kesäolympialaisissa 1948 kilpailtiin nykyaikaisessa viisiottelussa pelkästään miesten yksilökilpailussa, jonka voitti ylivoimaisesti Ruotsin William Grut.
Mitalistit

| Sijoitus | Maa | Urheilija |
| --- | --- | --- |
| 1. |  Ruotsi | William Grut |
| 2. |  Yhdysvallat | George Moore |
| 3. |  Ruotsi | Gösta Gärdin |
Tulokset

| Sijoitus | Urheilija |  |  |  |  |  | Yhteispisteet |
| --- | --- | --- | --- | --- | --- | --- | --- |
|  |  William Grut | 5 | 1 | 1 | 1 | 8 | 16 |
|  |  George Moore | 21 | 17 | 3 | 2 | 4 | 47 |
|  |  Gösta Gärdin | 10 | 11 | 17 | 6 | 5 | 49 |
| 4. |  Lauri Vilkko | 4 | 3 | 38 | 17 | 2 | 64 |
| 5. |  Olavi Larkas | 7 | 19 | 3 | 26 | 16 | 71 |
| 6. |  Bruno Riem | 1 | 36 | 9 | 19 | 9 | 74 |
| 7. |  Fritz Hegner | 24 | 13 | 6 | 7 | 29 | 79 |
| 8. |  Richard Gruenther | 13 | 12 | 13 | 24 | 19 | 81 |
Mitalitaulukko

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1. |  Ruotsi | 1 | 0 | 1 | 2 |
| 2. |  Yhdysvallat | 0 | 1 | 0 | 1 |
Olympialaiset
Panzehir

| Panzehir> Paznehir |
| --- | --- |

Ohjaaja:  Alper Çağlar
Käsikirjoittaja:  Alper Çağlar
Säveltäjä:  Clint Bajakian
Pääosat:   Emin Boztepe  Cüneyt Arkın 
Valmistustiedot
Valmistusmaa:  Turkki
Tuotantoyhtiö:  Warner Bros.
Levittäjä:  Warner Bros.
Ensi-ilta:  2014
Kesto:  124 min
Alkuperäiskieli:  turkki
Aiheesta muualla
IMDb 
AllMovie
Infobox OKNimi-testi OK: 
Panzehir on vuonna 2014 ilmestynyt Alper Çağlaran ohjaama turkkilainen toimintaelokuva.
Näyttelijät

| 0 | 1 | 2 |
| --- | --- | --- |
|  Emin Boztepe  | … |  Kadir Korkut   |
|  Cüneyt Arkın  | … |  Kara Cemal   |
|  Chrıstına Gottschalk  | … |  Elsa Lund   |
|  Tolga Akdoğan  | … |  Poliisi Cem   |
|  Emir Benderlioğlu  | … |  Ferit   |
|  Edoardo Costa  | … |  Francesco Sasso    |
|  Florence Eugene  | … |  Maria Sasso    |
|  Kaan Urgancıoğlu  | … |  Mehmet Korkut   |
|  Levent Can  | … |  Nazik Hayri   |
|  Hüseyin Özay  | … |  Haymanalı Civan   |
|  Murat Arkın  | … |  nuori Kara Cemal   |
Aiheesta muualla

Panzehir Internet Movie Databasessa (englanniksi)
Infodemia

Koronavirusta koskevaa informaatiografiikkaa animaationa.
Animaatio sosiaalisen eristäytymisen vaikutuksista. Animaation tekivät Siouxsie Wiles ja Toby Morris Uudessa Seelannissa ja tekstien käännökset Yupik.
Juliste espanjantautia vastaan, Alberta, Kanada, noin 1918.
Infodemia, joka on lyhennelmä sanasta informaatioepidemia, on epidemian tai pandemian ohessa julkaistavaa ylenmääräistä informaatiota. Tämä informaatio voi olla tarkkaa tai väärää.
Sanaa käytti The Washington Postissa amerikkalainen journalisti David J. Rothkopf sars-epidemian yhteydessä vuonna 2003. Infodemia on valtavaa oikean ja väärän tiedon paljoutta, informaation massaa, joka ympäröi pandemiaa kuin savuverho. Terveyden ja hyvinvoinnin laitoksen pääjohtaja Markku Tervahaudan mukaan se estää meitä näkemästä asian ytimeen.
Pääministeri Sanna Marinin mukaan infodemia ”tarkoittaa tilannetta, jossa väärä tieto ja epävarmuus leviävät itse epidemiaa nopeammin”. Puhuessaan eduskunnan täysistunnossa hän sanoi, että epäselvä tilanne jättää paljon tilaa spekulaatioille ja epävarmuudelle, mikä heikentää kansalaisten ja yritysten luottamusta markkinoihin ja on epäedullista talouden kehitykselle. Tämä voi näkyä esimerkiksi hankintojen ja investointien lykkäämisenä ja toisaalta esimerkiksi päivittäistavaroiden liiallisena hankkimisena, vaikka tuotteiden saatavuuden suhteen ei olisikaan mitään ongelmia tiedossa. Tämän ehkäisemiseksi on tärkeää käydä keskustelua faktapohjaisesti, avoimesti ja liioittelematta.
Esiintyminen

Helmikuussa 2020 Maailman terveysjärjestö WHO kuvasi ”massiivista infodemiaa” viitatessaan kirjoitettuun informaatioon sars-CoV-2sta. Olipa informaatio viruksesta tarkkaa tai väärää, sen takia ihmisten on vaikea löytää luotettavia lähteitä ja varmaa opastusta silloin, kun he sitä tarvitsevat. WHO:n lausunnon mukaan ajankohtaisen ja luotettavan informaation tarve on kannustanut luomaan suoran WHO 24/7 kuuman linjan, jossa sen viestintä- ja sosiaalisen median osastot tarkkailevat ja reagoivat misinformaatioon sen verkkosivulla ja sosiaalisessa mediassa.
WHO kutsui Googlen, Facebookin ja Twitterin edustajat neuvottelemaan infodemian eli epidemian tiedonkulkua koskevan informaation hallinnasta. Helsingin Sanomien toimittaja Laura Halmisen mukaan 7.3.2020 esimerkiksi suomenkielisessä Twitterissä sanahaku ”koronavirus” tuotti ensimmäisenä ilmoituksen THL:n verkkosivusta ja Twitter-tilistä ja kuvaa THL:n luotettavien tietojen lähteeksi.
Facebook ja sen omistama Instagram ovat luvanneet rajoittaa aihetunnisteita ja sisältöjä. Facebook kertoi keskittyvänsä erityisesti sisältöön, joka voi kannustaa terveydelle haitalliseen toimintaan, jota voi olla esimerkiksi sisältö, joka ehdottaa valkaisuaineen nauttimista auttamaan koronavirukseen. Misinformaatiota poistetaan ja harhaanjohtavat mainokset kielletään.
Vaikka sosiaalisen median julkaisuyhtiöt ovat pyrkineet välittämään tietoa koronaviruksesta vastuullisista ja luotettavista tietolähteistä, väärien tietojen levittäminen jatkuu edelleen. Oxfordin Reuters Instituten tutkimuksessa tarkasteltiin 225:n väärän tai harhaanjohtavan koronavirusta koskevan väitteen leviämistä. Sen mukaan 88 prosenttia väitteistä ilmestyi sosiaalisen median julkaisuissa verrattuna yhdeksään prosenttiin televisiossa ja uutistoimistojen välittämään kahdeksaan prosenttiin.
Pew Research Centerin kyselytutkimuksen mukaan lähes 30 prosenttia Yhdysvaltain yhdysvaltalaisista aikuisista uskoo, että covid-19 on kehitetty laboratoriossa.
Suomessa Yleisradio uutisoi helmikuussa 2020, että ulkoministeriö on ottanut käyttöön työkalun, jolla seurataan mitä koronaviruksesta keskustellaan Twitterissä.
Toimittaja Johanna Vehkoon mukaan helmikuussa 2020 koronavirukseen liittyvää harhaanjohtavaa tietoa jaettiin erityisesti suljetuissa ryhmissä kuten Whatsappissa ja muissa viestisovelluksissa sekä Facebook-ryhmissä, joissa vain jäsenet näkevät keskustelut. Faktantarkistajien, terveysviranomaisten ja tutkijoiden on erityisen vaikeaa tai jopa mahdotonta puuttua tällaiseen disinformaation levittämiseen. Väärää tietoa leviää myös julkisissa kanavissa. Esimerkiksi suomenkieliseen Twitteriin on ilmaantunut joukko uusia tilejä, joiden ainoa tarkoitus on Vehkoon mukaan koronavirus-aiheisen disinformaation levittäminen.
Tapausesimerkkejä > Venäjän osuus

Yhdysvaltain viranomaiset raportoivat Venäjän virusepidemiaan liittyvästä disinformaatiokampanjasta helmikuussa 2020.
Maaliskuun puolessa välissä saatiin asiaan vahvistusta julkisuuteen vuotaneesta EU:n ulkoasiainhallinnon raportista. Siinä analysoitiin lähes 80 venäläistä disinformaatiota koskevaa esimerkkitapausta alle kahden kuukauden ajalta. Tapauksia on useista eri Euroopan maista, muun muassa Liettuasta ja Ukrainasta.
Raportissa Venäjää syytetään ihmisten hengillä leikkimisestä. EU:n raportin mukaan Venäjän tarkoituksena on kärjistää länsimaailman kohtaamaa terveydenhuollon kriisiä ja romuttaa ihmisten luottamusta kansallisiin terveydenhoitojärjestelmiin.
Tapausesimerkkejä > Uutisointi turvallisuusneuvoston käsittelystä

Iltalehdessä uutisoitiin 28.3.2020, että presidentti Niinistön aloite kriisiryhmän perustamiseksi Suomeen olisi ollut esillä tasavallan presidentin ja valtioneuvoston ulko- ja turvallisuuspoliittisessa ministerivaliokunnassa]] eli niin sanotussa tp-utvassa. Tieto ei pitänyt paikkaansa, vaan Niinistö esitteli ajatustaan hallitukselle ja pääministeri Marinille sekä sähköpostitse että suullisesti. Väärä tieto tuli esille, kun muut viestintävälineet alkoivat tarkentaa uutista ja seuraavana päivänä myös Iltalehti oikaisi ja muokkasi artikkelia.
Tapausesimerkkejä > Irakin uutisointikielto

Irak kielsi uutistoimisto Reutersia toimimasta maassa kolmeksi kuukaudeksi 3.4.2020. Reuters raportoi edellisenä päivänä, että Irakissa on tuhansia koronavirustapauksia, joka on useita kertoja korkeampi luku kuin virallisen laskennan mukainen 772. Uutistoimisto lainasi terveysministeriön virkailijaa ja vanhempaa poliittista virkamiestä ja raportoi, että kuolleiden siihenastinen lukumäärä oli paljon suurempi kuin viranomaisten ilmoittama 54. Irakin viestintä- ja mediakomissio tuomitsi raportin ja sanoi olleensa hämmästynyt väitteestä.
Tapausesimerkkejä > Kiinan sanelu

Useiden diplomaattilähteiden mukaan EU:n analyysiyksikkö taipui jättämään raportistaan pois Kiinaa arvostelevia kohtia. Alkuperäisessä raportissa oli mainittu, että "Kiina on jatkanut maailmanlaajuista desinformaatiokampanjaa pandemian puhkeamisen syiden poistamiseksi ja sen kansainvälisen maineen parantamiseksi." ja "Sekä avointa että peiteltyä taktiikkaa on noudatettu."
Kiinan viranomaiset yrittivät estää koronaviruspandemiaan liittyvän disinformaatiota käsittelevän raportin julkaisun diplomaattiteitse, kun se sai tietoa raportin Kiinaa arvostelevista kohdista. Reutersin mukaan kirjeenvaihdosta kävi ilmi kiinalaisvirkamiehen sanoneen, että "jos raportti on kuvatun kaltainen ja se julkaistaan tänään, se on erittäin huono asia suhteillemme". Raportti oli lähes julkaisuvalmis, kunnes EU:n vanhemmat virkamiehet määräsivät korjauksia sen kielen pehmentämiseksi."
Tapausesimerkkejä > Epäluotettavia tietoja

Reaaliaikaisia tilastoja ja laskureita tarjoavan verkkosivuston Worldometerin julkaisemien tietojen paikkansapitävyyttä on arvosteltu. Eräs englanninkielisen Wikipedian muokkaaja totesi, että sen useissa päivityksissä ei ole tietolähteitä, ne eivät täsmää lähteiden tietojen kanssa tai niissä on virheitä. Covid-19 virusepidemiaa koskevien artikkeleiden muokkaajat havaitsivat, että jotkut Worldometerin virheet ovat pieniä ja väliaikaisia, mutta toiset ovat suhteellisen suuria, eikä niitä korjata. Helsingin Sanomat ilmoitti toukokuussa 2020, että se ei käytä jatkossa uutisoinnissaan Worldometeria ainoana lähteenä.